作者:李白
標題:秋日煉藥院鑷白髮，贈元六兄林宗
內容:木落識歲秋，瓶冰知天寒。桂枝日已綠，拂雪淩雲端。弱齡接光景，矯翼攀鴻鸞。投分三十載，榮枯同所歡。長籲望青雲，鑷白坐相看。秋顏入曉鏡，壯發凋危冠。窮與鮑生賈，饑從漂母餐。時來極天人，道在豈吟歎。樂毅方適趙，蘇秦初說韓。卷舒固在我，何事空摧殘。